Ehdotus NEUVOSTON PÄÄTÖS EU:n kannan vahvistamisesta kansainvälisen televiestinnän maailmankonferenssissa (WCIT) tai sen valmisteluissa toteutettavaa kansainvälisen televiestintäsäännöstön (ITR) tarkistamista varten /* COM/2012/0430 final - 2012/0207 (NLE) */





PERUSTELUT 1. EHDOTUKSEN TAUSTA Kansainvälinen televiestintäliitto (ITU) on Yhdistyneiden kansakuntien erityisjärjestö, jonka tavoitteena on edistää ”kansainvälistä yhteistyötä ja taloudellista ja yhteiskunnallista kehitystä tehokkaiden televiestintäpalvelujen avulla”. Euroopan unionin (EU) 27 jäsenvaltiota ovat ITUn äänioikeutettuja jäseniä ja Euroopan komissio on sektorijäsen ilman äänioikeutta. ITUn vuoden 2010 täysivaltaisessa kokouksessa päätettiin järjestää kansainvälisen televiestinnän maailmankonferenssi (WCIT) Dubaissa 3.–14. joulukuuta 2012. Konferenssin tavoitteena on tarkistaa kansainvälistä televiestintäsäännöstöä (International Telecommunications Regulations, ITR). ITR-säännöissä määritellään yleisperiaatteet kansainvälisen televiestinnän tarjonnalle ja toiminnalle ja niistä on tehty 178 maan allekirjoittama maailmanlaajuinen sopimus. ITR-säännöt koskevat kansainvälisiin televiestintäpalveluihin (vastakohtana maiden sisäisille palveluille) liittyviä kysymyksiä, mutta niihin sisältyy myös seikkoja, jotka koskettavat suoraan EU:n säännöstön, erityisesti EU:n televiestintäalan sääntelyjärjestelmän, piiriin kuuluvia asioita. Sen vuoksi EU:n on varmistettava, että ITR-sääntöihin mahdollisesti ehdotettavat ja Dubaissa sovittavat muutokset eivät ole ristiriidassa EU:ssa sovellettavan lainsäädännön kanssa tai rajoita EU:n säännöstön tulevaa kehitystä. Näin ollen komissio suosittelee, että neuvosto hyväksyy liitteenä olevan päätöksen, jotta EU pystyy neuvottelemaan ITR-sääntöjen tarkistamisesta Dubaissa. Ehdotetun neuvoston päätöksen oikeusperusta on: kolmansien maiden kanssa tehtäväksi ehdotetun sopimuksen osalta SEUT-sopimuksen 218 artiklan 9 kohta ja niiden asiaan liittyvien jo hyväksyttyjen sähköisen viestinnän alan säädösten osalta, joihin tällainen kolmansien maiden kanssa tehtävä sopimus voi vaikuttaa, SEUT-sopimuksen 114 artikla.2. Keskustelujen luonne ja laajuus Kuten edellä todetaan, ITR-säännöstö luo yleiset periaatteet kansainvälisen televiestinnän tarjonnalle ja toiminnalle. Siihen sisältyy erityissääntöjä muun muassa seuraavista seikoista: 3 artikla Kansainvälinen verkko 4 artikla Kansainväliset televiestintäpalvelut 5 artikla Pelastuspalvelu ja televiestinnän priorisointi 6 artikla Veloitukset ja tilinpito 7 artikla Palvelujen keskeyttäminen 8 artikla Tiedon levittäminen 9 artikla Erityisjärjestelyt 10 artikla Loppusäännökset Liite 1 Tilinpitoa koskevat yleiset määräykset Liite 2 Merenkulun televiestintään liittyvät lisämääräykset Liite 3 Julkisten tahojen tarjoamat ja etuoikeutetut televiestintäpalvelut Neuvottelujen aikana saatetaan ehdottaa muutoksia, joilla laajennetaan nykyisen ITR-säännöstön soveltamisalaa joko teknologisesta, oikeudellisesta tai markkinanäkökulmasta. ITU on perustanut työryhmän tarkastelemaan ITR-säännöstöä ja samanaikaisesti on meneillään alueellinen kuulemisprosessi. EU:n kannalta merkityksellinen alueellinen foorumi on Euroopan radio-, tele- ja postihallintojen yhteistyökonferenssi (CEPT), joka kattaa 48 maata, mukaan lukien kaikki EU:n jäsenvaltiot. Euroopan komissio on mukana CEPT:ssä neuvonantajana, jolla on lausunto-oikeus, mutta ei äänioikeutta. ITU:n työryhmän Dubaita edeltävä loppukokous järjestettiin Genevessä 20.–22. kesäkuuta 2012. CEPT järjestää vielä valmistelukokoukset syyskuussa ja marraskuussa 2012. 3. EU:n kannan valmistelut EU:n jäsenvaltiot ovat aktiivisesti osallistuneet sekä ITUn työryhmään että CEPT:n keskusteluihin ITR-säännöstöstä. Esimerkiksi useat ns. Euroopan yhteisistä kannoista, joita CEPT harkitsee WCIT:tä varten, on laadittu EU:n jäsenvaltioiden toimesta. Myös Euroopan komissio on toiminut aktiivisesti molemmilla foorumeilla sen nykyisen aseman aiheuttamista rajoituksista huolimatta. 2012/0207 (NLE) Ehdotus NEUVOSTON PÄÄTÖS EU:n kannan vahvistamisesta kansainvälisen televiestinnän maailmankonferenssissa (WCIT) tai sen valmisteluissa toteutettavaa kansainvälisen televiestintäsäännöstön (ITR) tarkistamista varten EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 114 artiklan ja 218 artiklan 9 kohdan, sekä katsoo seuraavaa: (1) Kansainvälinen televiestintäsäännöstö (International Telecommunication Regulations, ITR) hyväksyttiin Maailman lennätin- ja puhelinhallintojen konferenssissa (WATTC) Melbournessa vuonna 1988, eikä sitä ole sittemmin tarkistettu. (2) Kaikki Euroopan unionin 27 jäsenvaltiota ovat allekirjoittaneet ITR-säännöstön. (3) Kansainvälinen televiestintäliitto (ITU) on päättänyt järjestää Dubaissa 3.–14. joulukuuta 2012 kokouksen, joka on nimetty kansainvälisen televiestinnän maailmankonferenssiksi (World Conference on International Telecommunications, WCIT) ja jossa on määrä sopia ITR-säännöstön uudesta tekstistä. (4) Euroopan unioni on antanut televiestinnän alalla lainsäädäntöä, josta voidaan mainita erityisesti: a) sähköisten viestintäverkkojen ja -palvelujen yhteisestä sääntelyjärjestelmästä annetun direktiivin 2002/21/EY, sähköisten viestintäverkkojen ja niiden liitännäistoimintojen käyttöoikeuksista ja yhteenliittämisestä annetun direktiivin 2002/19/EY sekä sähköisiä viestintäverkkoja ja -palveluja koskevista valtuutuksista annetun direktiivin 2002/20/EY muuttamisesta 25 päivänä marraskuuta 2009 annettu Euroopan parlamentin ja neuvoston direktiivi 2009/140/EY, b) yleispalvelusta ja käyttäjien oikeuksista sähköisten viestintäverkkojen ja -palvelujen alalla annetun direktiivin 2002/22/EY, henkilötietojen käsittelystä ja yksityisyyden suojasta sähköisen viestinnän alalla annetun direktiivin 2002/58/EY ja kuluttajansuojalainsäädännön täytäntöönpanosta vastaavien kansallisten viranomaisten yhteistyöstä annetun asetuksen (EY) N:o 2006/2004 muuttamisesta 25 päivänä marraskuuta 2009 annettu Euroopan parlamentin ja neuvoston direktiivi 2009/136/EY ja c) kilpailusta sähköisten viestintäverkkojen ja -palvelujen markkinoilla 16 päivänä syyskuuta 2002 annettu direktiivi 2002/77/EY. (5) Useat tähänastisista ehdotuksista ITR-säännöstön muuttamiseksi liittyvät sellaisiin kansainvälisen televiestinnän näkökohtiin, jotka kuuluvat selvästi EU:n säännöstön ja unionin politiikkojen alaan. Tällaisia näkökohtia ovat esimerkiksi sääntelyviranomaisten ja riippumattomien kaupallisten toimijoiden välinen suhde, verkkovierailut ja henkilötietojen suoja. Koska ITR-säännöt sitovat sopimuspuolia (ellei sopimuspuoli virallisesti ilmoita vastustavansa muutosta) tämä edellyttää, että Euroopan unionin on muodostettava kanta niihin ITR-säännöstöön ehdotettujen muutosten näkökohtiin, joilla tulee olemaan oikeusvaikutuksia. (6) WCIT:ssä noudatettavalla Euroopan unionin kannalla on varmistettava, että kaikki ITR-säännöstöön tehtävät muutokset ovat yhteensopivia EU:n säännöstön kanssa. (7) Euroopan komissio ilmoittaa ITUlle toimivallan jakautumisesta Euroopan unionin ja sen jäsenvaltioiden välillä näissä asioissa. (8) Euroopan radio-, tele- ja postihallintojen yhteistyökonferenssin (CEPT) puitteissa on järjestetty kokouksia ITR-säännöstön tarkistamiseen liittyvien Euroopan yhteisten kantojen valmistelemiseksi, ON HYVÄKSYNYT TÄMÄN PÄÄTÖKSEN: 1 artikla Euroopan unionin kantana 3.–14. joulukuuta 2012 järjestettävässä kansainvälisen televiestinnän maailmankonferenssissa (World Conference on International Telecommunications, WCIT) on sen toimivaltaan kuuluvissa asioissa varmistaa, että kaikki muutokset kansainväliseen televiestintäsäännöstöön (International Telecommunication Regulations, ITR) ovat yhteensopiva EU:n säännöstön kanssa ja edistävät unionin tavoitteita. Euroopan komissio esittää liitteen 1 mukaisen Euroopan unionin kannan tällaisissa asioissa. 2 artikla Muissa WCIT:ssä käsiteltävissä kysymyksissä jäsenvaltiot pyrkivät muodostamaan yhteiset kannat. Tehty Brysselissä Neuvoston puolesta Puheenjohtaja Liite 1) Euroopan unionin kaiken kattavana tavoitteena WCIT:ssä on varmistaa, että kaikki muutokset kansainväliseen televiestintäsäännöstöön (International Telecommunications Regulations, ITRS) tukevat osaltaan tietoyhteiskunnan kehitystä kaikkien kansalaisten ja televiestinnän käyttäjien hyödyksi koko maailmassa ja erityisesti käyttäjien hyödyksi Euroopan unionissa ja ovat unionin säännöstön ja politiikan mukaisia. 2) Euroopan unionin kanta WCIT:n päätösehdotuksiin sen kokouksessa Dubaissa 3.–14. joulukuuta 2012 ja kaikissa asiaan liittyvissä valmistelukokouksissa on seuraavanlainen: a) Ei tueta ehdotuksia, jotka ovat ristiriidassa EU:n säännöstön kanssa tai luovat toimijoille velvollisuuksia, jotka menevät pidemmälle kuin EU:n säännöstössä säädetyt. b) Tuetaan ehdotuksia, jotka kunnioittavat ITU:n jäsenvaltioiden itsemääräämisoikeutta ja joissa erityisesti tunnustetaan ne osa-alueet, jotka ovat kansallisia asioita, kuten verkkorikollisuus, sisällöt, kansallinen turvallisuus ja puolustus. c) Tuetaan ehdotuksia, joilla pyritään varmistamaan, että tarkistettu ITR-säännöstö pysyy korkean tason strategisena ja teknologianeutraalina säännöstönä ja vastustetaan ehdotuksia tehdä ITUn suosituksista ITU:n jäsenvaltioita ja täytäntöönpanovirastoja sitovia. d) Tuetaan ehdotuksia säilyttää ITR-sääntöjen nykyinen soveltamisala ja ITU:n nykyinen toimeksianto ja vastustetaan ehdotuksia laajentaa soveltamisalaa esimerkiksi Internet-pohjaisen liikenteen reitittämiseen ja sisältöön liittyviin kysymyksiin. e) Tuetaan ehdotuksia, jotka kunnioittavat ihmisoikeuksia kansainvälisessä televiestinnässä ja tuetaan ehdotuksia, jotka kunnioittavat yksityisyyttä ja henkilötietojen suojelua henkilötietojen ja viestinnän osalta (edellä olevan a alakohdan sallimissa rajoissa). f) Tuetaan toimenpiteitä, joilla edistetään laajempaa kansainvälistä yhteistyötä kansainväliseen teleliikenteeseen käytettävien verkkojen turvallisuuden alalla. g) Tuetaan kilpailua edistäviä toimenpiteitä, joiden tarkoituksena on alentaa kansainvälisen teleliikenteen hintoja ja parantaa hintojen läpinäkyvyyttä vapailla ja tasapuolisilla markkinoilla käytävien kaupallisten neuvottelujen pohjalta. h) Ei tueta ehdotuksia perustaa ITUn puitteissa mekanismeja toimijoiden välisten riita-asioiden ratkaisemista varten, koska tällaiset mekanismit eivät ole tarpeen. i) Tuetaan ehdotuksia, joilla varmistetaan, että merenkulun televiestinnästä voidaan veloittaa taloudellisesti tehokkaalla tavalla. Jotta 2 kohdan a alakohta voitaisiin tuoda selkeästi esille, EU:n ei nimenomaisesti pitäisi hyväksyä mitään lopullista lopputulosta, ennen kuin EU on toimittanut muille osallistujille seuraavan virallisen lausuman EU:n säännösten sovellettavuudesta: ”Allekirjoittaessaan kansainvälisen televiestinnän maailmankonferenssin (World Conference on International Telecommunications, WCIT, Dubai 2012) loppuasiakirjoja Euroopan unionin jäsenvaltiot ilmoittavat, että ne tulevat soveltamaan kansainvälistä televiestintäsäännöstöä (International Telecommunication Regulations, ITR) Euroopan unionista tehdyn sopimuksen mukaisesti.”